text:
Cuant che si à savût che lis maiis di riserve dal Udin a jerin zalis e blu e che su la maie e jere adiriture une acuile, la notizie e a à sorprindût cetancj di lôr. L’Udin e je la scuadre dai furlans, ma magari cussì no, no à mai dimostrât cetant di jessi la scuadre dal Friûl. Ni coltant cuissà ce il vivâr dai zovins, ne leantsi mai a teritori, la sô lenghe, la sô storie, di là dai “adempiments obligatoris”.
A la presentazion des gnovis divisis a metât di Lui, la gnove però si è subit disvelade une brute sorprese: la acuile no je chê dal Friûl, ma chê de Regjon F-VJ, duncje une “Udinese” che e rapresentarès parfin la Triestine.
Probabil che Pozzo al vedi cirût di fassi buine cussì la gnove dirigjence regjonâl, dopo che in campagne eletorâl al veve invidât a votâ l’aversari dal vincidôr Tondo, Riccardo Illy. Di fat l’Udin e à cedût il spazi su lis sôs divisis gratis.
A la societât però no i è lade drete e in tancj furlans a àn protestât sui gjornâi e in Internet par esempli sul blog udineseblog.it. Forsit une desine di agns za fa nol sarès sucedût, ma cumò la curve e je fisse di badieris furlanis, zalis e blu,
cu la acuile.
Il dg Leonardi al à cirût di distudâ lis polemichis fasint il tacon piês de buse: «il design des maiutis al è di competence des aziendis che a sponsorizin l’Udin. La acuile vignude fûr su lis maiis e je un simbul stilizât, dut chi»»
Insome, discjamâ la colpe e considerâlu un simbul cualsisei: l’Udin e dimostre come al solit di no savê che al esist il Friûl, se no che par supâ abonaments. Alè Udin!
Redazion
Udin e la acuile sbaliadeRedazion
Cuant che si à savût che lis maiis di riserve dal Udin a jerin zalis e blu e che su la maie e jere adiriture une acuile, la notizie e a à sorprindût cetancj di lôr. L’Udin e je la scuadre dai furlans, ma magari cussì no, no à mai dimostrât cetant di jessi la scuadre dal Friûl. Ni coltant cuissà ce il vivâr dai zovins, ne leantsi mai a teritori, la sô lenghe, la sô storie, di là dai “adempiments obligatoris”.


c: text/html

text:
Interviste a Pauli Cantarut, president de Cooperative di Informazion Furlane, editôr di Radio Onde Furlane che chest an e fâ 35 agns.
__
Al jere ai 2 di Fevrâr dal 1980. Ce ricuardaiso di chê dì alì?
Nuie, parcè che nissun de radio Onde Furlane di vuê al jere in chê volte, cualchidun nol jere nancje nassût! Il ricuart pai plui al è peât ae prime storiche trasmission “Friûl che al vîf”, condusude di Federico Rossi, publicade tal inovâl dai 5 agns suntune casselute audio (preistorie). Le vin metude in onde propit ai 2 di Fevrâr di chest an.
Ce che o ai dit al pues subite dâ une idee di ce sorte di evoluzion che e à vût Onde Furlane in chescj 35 agns. Stant daûr ae rivoluzion tecnologjiche e mediâl che e à gambiât in profonditât il mût di fâ informazion, ai mudaments de societât furlane, taliane, europeane e globâl. Cjalant dut chest traviers i voi de nestre culture e contantlu traviers la nestre lenghe, esercitant un fondamentâl dirit linguistic e critic. Al è stât pussibil parcè che Onde Furlane e je stade inclusive, dant vôs e microfon aes parts vivis dal Friûl, soredut i zovins che a àn contribuît a lôr volte a trasformâ Onde Furlane, rindintle simpri frescje e sorprendente.
__
Ce no varessiso mai pensât di rivâ a fâ e invezit sêso stâts bogns di otignî?
Intun ciert sens al jere dut di fâ e dutis lis sfidis a someavin impussibilis: fâ informazion par furlan e plurilengâl, meti adun il prin sît internet e la prime trasmission televisive par furlan, produsi imprescj linguistics informatics fondamentâi come il vocabolari e il coretôr, produsi musiche, libris, documentaris, organizâ in Friûl cunvignis e events di spetacul internazionâls come “Suns/Liet”, stiçâ la creativitât dai zovins come cul Premi Friûl e il fenomen plui positîf de culture furlane di vuê, la “gnove musiche furlane”.
Se e je une robe che nus da fastidi a son chei che a son cuintri la aspirazion a une incressite dai dirits di chei altris, e in Friûl a ‘nd è stâts e a son ancjemò tancj, cence rindîsi cont che plui dirits al è miôr che mancul dirits, e al è miôr par ducj. Al è stât un plasê cu la nestre ativitât coionâ ducj i lôr: “no se pol, meglio l’inglese che il friulano, lingua essenzialmente di poesia, piccola patria, a casa non a scuola” e vie indenant.
__
E ce invezit us mancjal ancjemò di fâ?
O speri che noaltris o continuarìn a fâ l’impussibil par no viodi l’incredibil, ma Onde Furlane no je avonde. Al covente che la int si svei dal insium capitalistic e consumistic e che si cjali ator: il teritori devastât dal ciment e des grandis oparis, l’assalt aes risorsis come la aghe, la coruzion fate politiche e sisteme, l’atac ae specialitât e aes autonomiis di ogni sorte a son za incredibii.
Noaltris o fasìn la nestre part, stant che a son i argoments al ordin dal dì tes nestris trasmissions ma a coventaressin mobilitazions, ativisim sociâl, rinassite de cussience identitarie, come dopo il taramot cu lis esperiencis di autogjestion svilupadis tes tendopolis, cuant che lis istituzions statâls e regjonâls a àn scugnût dâ rispuestis concretis par distudâ o tignî sot control la “cuistion furlane”.
__
Secont voaltris, cuâl isal il plui grant contribût che e à dât la Radio in chescj agns ae comunitât furlane?
Cul 70 % de programazion cuotidiane par furlan la radio e rapresente il principâl mieç di comunicazion in cheste lenghe. E prodûs une cuantitât di materiâi par furlan, plui di cualsisedi altri imprest informatîf, audiovisîf, digjitâl o su cjarte, e chest bielzà di prime des leçs regjonâl dal ’96 e statâl dal ’99. Ma no je dome cuistion di cuantitât, al è ancje cemût che la lenghe e je stade e e ven doprade in radio par contâ il Friûl e il mont; te informazion, te musiche, fin tai jingles e tai spots. Il contribût plui significatîf alore al è chel di vê incressût, in maniere trasversâl e intergjenerazion, la considerazion, il status de lenghe. Onde Furlane e je un laboratori permanent di creativitât e di iniziativis che a valorizin la lenghe e la realtât plurâl dal Friûl, cun produzions origjinâls e di cualitât che a àn ancje fat cressi professionalitâts.
Un episodi, un ricuart particolâr che o puartais tal cûr di chescj tancj agns di trasmissions.
Je une domande che e sarès di fâ ai centenârs di lôr che, in 35 agns, a àn dât vôs a Onde Furlane. E lis rispuestis forsit a saressin une vore diferentis. Jo par esempli no mi dismentei il mismàs che o vin creât intune setemane di colegaments video in direte cu la trasmission televisive de RAI “Cominciamo bene” condusude di Manuela Di Centa, a jerin i agns ’90. Il nestri studi al jere un casin di int che leve e e vignive cun cjacis e modons, bicicletis, furlans e africans che a fasevin discors murlacs. Ogni volte che si colegavin cun Onde Furlane la Di Centa e chel altri condutôr a levin in panic e no savevin di ce bande parâsi. Ancje il mitic critic dai media Gianluca Nicoletti al à analizât e comentât la nestre incursion mediatiche “gjeniâl”, intune pontade de sô trasmission “Golem”.
__
Ce novitâts vêso presentât par festezâ l’aniversari?
Un gnûf sît internet e la App che e permetarà di scoltâ «la radio libare dai furlans» di ogni bande dal mont cui smartphones e cui I-phones. Une iniziative impuartante, sostignude de ARLeF, pal dirit ae lenghe, pal dirit ae informazion e pal dirit ae radio, ancje pai furlans che a son pal mont.
Come che al à scrit il blog “Lidrîs e Butui” citant justementri Bob Marley: “Get APP, stand APP, stand APP for your RIGHTS”!
__
Cemût ise la situazion economiche de Radio?
No je buine, tai ultins agns i guviers talians a àn taiât i fonts e i rimbors pes testadis gjornalistichis e la regjon chei sul furlan, soredut chei su lis produzions radiotelevisivis. Cjale ce câs: al è interessant notâ cemût che l’assessôr Torrenti al sedi stât coerent cul so predecessôr De Anna.
A son tancj che a disin che chel che o fasìn al è un vêr e propri “servizi public”, ma dispès e je stade propit la istituzion publiche a no ricognossi chest rûl e chest servizi cuntune distribuzion, dai misars fonts destinâts, che je lade plui daûr dal umôr politic dal moment che no dal spirt e de letare de leç regjonâl 29/2007.
__
E chê dal personâl e dai colaboradôrs?
Informazion Furlane, la cooperative editore di Onde Furlane e à 6 dipendents cun contrat a timp indeterminât e cualchi desine di colaboradôrs. Par tancj al è dificil capî cemût che, cun cussì pôc personâl, o rivìn a produsi ogni dì materiâi radiofonics origjinâi e autoprodosûts e tal stès timp stâ daûr a dutis chês altris iniziativis. La spiegazion e je di une bande tal contribût dai colaboradôrs volontaris che al è simpri stât fondamentâl, di chê altre o met in evidence la motivazion fuarte di cui che al lavore achì, parcè che lavorâ a Onde Furlane nol è e nol varès di sedi come lavorâ intun cualsisedi altri puest.
La radio spiegade a un canai. OF e je…
… je une radio pirate, scoltile!
__
Cemût si viodêso ca di 10 agns?
A son cussì tantis lis voltis che, pes dificoltâts economichis, o vin fat fature a viodisi ca di un an che o ribaltarès la domande ai letôrs de Patrie. Cemût viodêso, ca di 10 agns, un Friûl cence Onde Furlane. Miôr o piês? ❚
✒ Natascia Gargano
35 agns di Onde Furlane............
Interviste a Pauli Cantarut, president de Cooperative di Informazion Furlane, editôr di Radio Onde Furlane che chest an e fâ 35 agns.

robotstxt: allowed

filter: keep


text:
26 settembre 2010
La Patrie di Setembar
E je rivade pes cjasis La Patrie dal Friûl di Setembar. Chi o cjatais cualchi cerce, come l'editoriâl di Dree Valcic, la interviste a Toni Capuozzo, chê a Marco Macorigh e chê a Pieri Villotta.
07 settembre 2010
La Patrie ti fevele sul videofonin
Al è il gjornâl storic in lenghe furlane e dal 1946 al continue a dâ vôs a la cause furlaniste, "par un Friûl plui furlan" al dîs il sproc che si lei sot de testade.
La fuarce da La Patrie dal Friûl (www.lapatriedalfriul.org) e je simpri stade chê di tignî ben di voli lis lidrîs dal Friûl, ma cence dismenteâsi de atualitât.
Cun chest principi e nas la colaborazion tra "La Patrie dal Friûl" e TradeinvestTV (www.tradinvest.tv), webtv nassude a Londre tal 2006.
Il progjet al previôt une campagne promozionâl indreçade ai utents cun smartphone, plui cognossût cul non di videofonin.
Si trate di spots curts (massim 30 seconts) che “La Patrie dal Friûl” e divulgarà par fâ cognossi la riviste midiant videomessaçs in lenghe furlane che si puedin viodi sul cualsisedi model di smartphone, simpri plui doprâts dai zovins.
"O ai vude ocasion di confrontâmi cu la Redazion de Patrie dal Friûl e si sin cjatâts subit in sintonie" al declare Marco Macorigh (te foto), furlan traplantât di passe 20 agns a Londre e aministradôr di TradeinvestTV "Intun mont globalizât, dulà che Internet al è il spiele plui imediât di chest procès, nus somee strategjic pontâ ancje su la lenghe furlane, parcè che come che al dîs Robert Jhonson, life training ancje di Bill Gates, al è necessari "distinguisi par no estinguisi": te comunicazion al devente fondamentâl dâ une fuarte identificazion al messaç e par chest o ai vin decidût di mostrâ cheste campagne ancje in Scozie, in Gales e in Irlande".
La Patrie dal Friûl e je duncje il prin media in lenghe furlane che al sperimente chescj gnûfs mieçs di comunicazion, ma ancje esempli di avanguardie a nivel european.
Cui al volès ricevi i sms e mantignîsi cussì informât al pues mandâ il so numar di telefonin a info@lapatriedalfriul.org: PAR VIODI IL SPOT, FRACAIT CHI.
La fuarce da La Patrie dal Friûl (www.lapatriedalfriul.org) e je simpri stade chê di tignî ben di voli lis lidrîs dal Friûl, ma cence dismenteâsi de atualitât.
Cun chest principi e nas la colaborazion tra "La Patrie dal Friûl" e TradeinvestTV (www.tradinvest.tv), webtv nassude a Londre tal 2006.
Il progjet al previôt une campagne promozionâl indreçade ai utents cun smartphone, plui cognossût cul non di videofonin.
Si trate di spots curts (massim 30 seconts) che “La Patrie dal Friûl” e divulgarà par fâ cognossi la riviste midiant videomessaçs in lenghe furlane che si puedin viodi sul cualsisedi model di smartphone, simpri plui doprâts dai zovins.
"O ai vude ocasion di confrontâmi cu la Redazion de Patrie dal Friûl e si sin cjatâts subit in sintonie" al declare Marco Macorigh (te foto), furlan traplantât di passe 20 agns a Londre e aministradôr di TradeinvestTV "Intun mont globalizât, dulà che Internet al è il spiele plui imediât di chest procès, nus somee strategjic pontâ ancje su la lenghe furlane, parcè che come che al dîs Robert Jhonson, life training ancje di Bill Gates, al è necessari "distinguisi par no estinguisi": te comunicazion al devente fondamentâl dâ une fuarte identificazion al messaç e par chest o ai vin decidût di mostrâ cheste campagne ancje in Scozie, in Gales e in Irlande".
La Patrie dal Friûl e je duncje il prin media in lenghe furlane che al sperimente chescj gnûfs mieçs di comunicazion, ma ancje esempli di avanguardie a nivel european.
Cui al volès ricevi i sms e mantignîsi cussì informât al pues mandâ il so numar di telefonin a info@lapatriedalfriul.org: PAR VIODI IL SPOT, FRACAIT CHI.
05 settembre 2010
La culture e je simpri nobile
O sin a Blessan cun Glesie Furlane, La Patrie dal Friûl e la Serling par partecipâ a la Fafieste, un event che si sta dimostrant la juste maniere di fâ fieste cence dismenteâ che "no dome di frico al vîf il furlan"... e se us al dîs jo, fricodipendent, o podês crodimi.
Come che o disevi o sin presints par promovi lis nestris publicazions e tai moments di polse, o cjapi la ocasion di tornâ a sfueâ i libris di pre Antoni, za lets ma che a san smaraveâti ogni volte che tu ju cjapis in man. Cun Mauro mi è capitât di fermâmi suntun passaç di "Trilogjie tormentade" il libri che pre Toni al à scrit tai agns 90 e che i à fat vinci il premi Sant Simon dal 1999.
Si trate di riflessions su trê oms che a somein une vore lontan: don Milani, Oscar Wilde e Pieri Pauli Pasolini. Propit su chest ultin inteletuâl, mi soi fermât a lei chestis riis che us torni a proponi chi sot. Nol è mai biel lei i libris a tocs e un consei che us doi di cûr al è di gjoldi de prime a la ultime ducj i libris che us capitin sot man. Comprindût chel chi.
Ve chi ce che al scriveve pre Antoni...
La culture e je simpri nobile (pagjine 205)
O sai che l'om inteligjent e curiôs al rive a passâ cun libertât e facilitât de leterature plui blasonade a chê plui sclete, cunvint che no esist une culture nobile e une ignobile, parcè che la culture e je simpri nobile come che la ignorance e je simpri ignobile. Ma chescj resonaments, che a somein scontâts, no jentrin par nuie intai compuartaments normâi de intelighentsia taliane e ancje furlane, simpri pronte a bandonâ il mancul pal plui. Là che il mancul al è chel che al da mancul pussibilitâts di public e di cariere. E i inteletuâi di riunde furlane dificilmentri a àn savût resisti a lis sirenis che a cjantanvin tal mâr plui larc e a àn stralozât cun armis e bagais dai gravârs dal Tiliment ai paltans dal Arno o, miei, dal Tevere, che al sfilie il Palaç di plui dongje.
Ancje il restâ furlans e je une sielte (pagjine 206)
Mi permet un ricuart personâl. Seben che no soi un inteletuâl di prime cualitât, no pues dineâ di vê rivât a fâmi un ciert non tra i scritôrs nostrans, judât salacor de pocje fole dai contendents. Poben plui di une volte mi è stât dât il consei, ni cirût ni condividût, di bandonâ la lenghe furlane parcè che no da pussibilitât di sboc. Come se la culture e ves di jessi in funzion de cariere.
Mi visi ancje de impression orende che al à fate pari Turoldo a Aquilee te grande celebrazion dai 11 di Lui dal 1976 pes vitimis dal taramot, cuant che si è scusât di no podê fevelâ par furlan parcè che al veve di dî robis "masse impuartantis".
Cemût aial vivût Pasolini il so amôr pe culture-mari peade a la realtât contadine e i aprofondiments filologjics de culture umanistiche che i cjapavin simpri plui e il timp e il cûr? Aial rivât a mantignî un ecuilibri no facil o la seconde i aie cjapade la volte a la prime, come che la periferie di Rome i veve cjapade la volte a la periferie culturâl furlane? Cemût mai che, dopo de primevere curte de Academiuta, i scrits par furlan a son sparîts e intes letaris si respire un contest culturâl che nol à plui nuie di "locâl"? No soi in grât di dâ une rispueste. Mi sint in dirit però di fâmi e di fâ la domande.
[...]
pre Antoni Beline (Trilogjie tormentade, ed. Glesie Furlane - Premi Sant Simon 1999)
Come che o disevi o sin presints par promovi lis nestris publicazions e tai moments di polse, o cjapi la ocasion di tornâ a sfueâ i libris di pre Antoni, za lets ma che a san smaraveâti ogni volte che tu ju cjapis in man. Cun Mauro mi è capitât di fermâmi suntun passaç di "Trilogjie tormentade" il libri che pre Toni al à scrit tai agns 90 e che i à fat vinci il premi Sant Simon dal 1999.
Si trate di riflessions su trê oms che a somein une vore lontan: don Milani, Oscar Wilde e Pieri Pauli Pasolini. Propit su chest ultin inteletuâl, mi soi fermât a lei chestis riis che us torni a proponi chi sot. Nol è mai biel lei i libris a tocs e un consei che us doi di cûr al è di gjoldi de prime a la ultime ducj i libris che us capitin sot man. Comprindût chel chi.
Ve chi ce che al scriveve pre Antoni...
La culture e je simpri nobile (pagjine 205)
O sai che l'om inteligjent e curiôs al rive a passâ cun libertât e facilitât de leterature plui blasonade a chê plui sclete, cunvint che no esist une culture nobile e une ignobile, parcè che la culture e je simpri nobile come che la ignorance e je simpri ignobile. Ma chescj resonaments, che a somein scontâts, no jentrin par nuie intai compuartaments normâi de intelighentsia taliane e ancje furlane, simpri pronte a bandonâ il mancul pal plui. Là che il mancul al è chel che al da mancul pussibilitâts di public e di cariere. E i inteletuâi di riunde furlane dificilmentri a àn savût resisti a lis sirenis che a cjantanvin tal mâr plui larc e a àn stralozât cun armis e bagais dai gravârs dal Tiliment ai paltans dal Arno o, miei, dal Tevere, che al sfilie il Palaç di plui dongje.
Ancje il restâ furlans e je une sielte (pagjine 206)
Mi permet un ricuart personâl. Seben che no soi un inteletuâl di prime cualitât, no pues dineâ di vê rivât a fâmi un ciert non tra i scritôrs nostrans, judât salacor de pocje fole dai contendents. Poben plui di une volte mi è stât dât il consei, ni cirût ni condividût, di bandonâ la lenghe furlane parcè che no da pussibilitât di sboc. Come se la culture e ves di jessi in funzion de cariere.
Mi visi ancje de impression orende che al à fate pari Turoldo a Aquilee te grande celebrazion dai 11 di Lui dal 1976 pes vitimis dal taramot, cuant che si è scusât di no podê fevelâ par furlan parcè che al veve di dî robis "masse impuartantis".
Cemût aial vivût Pasolini il so amôr pe culture-mari peade a la realtât contadine e i aprofondiments filologjics de culture umanistiche che i cjapavin simpri plui e il timp e il cûr? Aial rivât a mantignî un ecuilibri no facil o la seconde i aie cjapade la volte a la prime, come che la periferie di Rome i veve cjapade la volte a la periferie culturâl furlane? Cemût mai che, dopo de primevere curte de Academiuta, i scrits par furlan a son sparîts e intes letaris si respire un contest culturâl che nol à plui nuie di "locâl"? No soi in grât di dâ une rispueste. Mi sint in dirit però di fâmi e di fâ la domande.
[...]
pre Antoni Beline (Trilogjie tormentade, ed. Glesie Furlane - Premi Sant Simon 1999)
01 settembre 2010
FAntat in Fieste
Chest fin di setemane i Fantats furlans a fasin fieste a Blessan di Basilian.
O speri di viodius in tancj!
Ve chi il program (fracait il link) e la locandine dal Maiute Award 2010, il concors pe miôr maiute par furlan.
O speri di viodius in tancj!
Ve chi il program (fracait il link) e la locandine dal Maiute Award 2010, il concors pe miôr maiute par furlan.
Iscriviti a: Post (Atom)


text:
Gnûf apartament, gnove citât, e l’amôr scuvierzût in Ana. De bande de puarte di ingrès, al jere un vecjo spieli, cun urdiduris di finissime decorazion. Un bredul lu mantignive sul mûr. Si sin braçolâts cjalant feliçs lis nestris imagjins. Al sarà decorazion da cjamare, e disè jê. O tornai a fâi i compliments par vê cjatât chest puestut.
Tirade dentri la ultime des scjatulis o soi restât a preseâlu, cun i siei bielissims simbui.
Chê gnot mi soi insumiât cun piçulis sferis di lûs che mi cjapavin par tocs, consumantmi dai estrems. Mi à dismot un rai di lune intal veri.
Di chê dì, il sium si ripetè. A voltis lis sferis di lûs a cjapavin la forme di dincj, altris chês di piçulis musis.
Tai dîs che a vignirin mi sintivi strani, assent, savoltât. O fasevi fadie a mantignî atenzion, mi sintivi slontanât da dut e ducj. O jeri un ent cence volontât. Impussibil platâ il gno stât.
Ana e insistè di lâ a viodi un miedi. Plui par lassâle trancuile che par convinzion,o acetài.
La gnot prime, o passài devant dal spieli cuant che la lune lu inluminave. Dentri o viodei lis sferis dai siums. A ziravin in cercli. Di sferis a passavin a jessi dincj e daspò musis par po tornâ sferis. O scuvierzei inalore che ce che mi capitave al vignive di chel ogjet maladet.
Furiôs, o cjapài il bredul par butâjal cuitri. Ana mi fermà il braç par aiar zigantmi de male fortune, che al jere miôr spietâ tal indoman par lassâlu sul marcjepît.
Mi disè di cuietâmi, mi sentà tal jet, si metè a man drete, mi figotâ. O scomençài a sintîmi plui calm. Inalore mi cisicà dolce te orele: “Sâstu… tu mi âs fat inrabiâ”. Di bot mi visai che jo o viodevi come che jê mi cjareçave e che e jere a man çampe. Mi inacuarzei ancje che lis sôs mans a jerin ledrosis.
O volevi urlâ ma za no vevi plui vôs.
Cun l´ultin fregul di sintiment, e jentrant tal cercli di lûs o ridei: chest al nol jere il gnûf inizi che o pensavi.
O foi tirât dentri dal spieli.
Par simpri.
di Zorz Cesaratto
#1134
Conte cjolte dal Pôrecurte Day 2021


text:
Cuant che un privât al vent un imobil, teren o fabricât, al nas simpri il dubi se al varà di paiâ lis tassis sul redit cjapât. Inte plui part dai câs, il privât nol paie nissune tasse, ancje se di solit al oten un vuadagn in gracie dal aument di valôr che si à tra l’acuist e la vendite. Chest vuadagn, clamât plusvalence, al è tassât di fat dome in cualchi câs previodût di pueste de leç (artt. 67 e 68 dal test unic des impuestis sui redits).
FABRICÂTS – TERENS AGRICUI
Se o cêt un fabricât di cualsisedi gjenar (abitazions, uficis, capanons) o un teren calcolât agricul, si gjenere une plusvalence di tassâ dome cuant che chescj a son stâts cuistâts (o costruîts) di mancul di cinc agns, parcè che al ven presumût un intindiment speculatîf inte vendite, dopo un periodi di possès cussì curt.
A son previodudis però ecezions. Se l’acuist al è par sucession al decjât il vincul dai 5 agns e o pues rivendi l’imobil in cualsisedi moment, cence vê di preocupâmi de tassazion de pussibile plusvalence.
E je tassade invezit la plusvalence in câs di vendite di un imobil vût in donazion dentri di cinc agns dal acuist precedent de bande di chel che al done. Il valôr iniziâl al è il presit che chel che al done al à paiât par cuistâ l’imobil.
Ultin câs di esclusion de tassazion, al rivuarde i fabricâts che inte plui part dal periodi che al passe tra l’acuist e la vendite a sedin stâts assegnâts a abitazion principâl dal proprietari e di siei familiârs (art. 5 TUIR). No je dovude nissune tassazion, ancje se il periodi di possès si è puartât indenant par mancul di 5 agns.
AREIS EDIFICABILIS
La vendite di terens edificabii, se e prodûs une plusvalence, e je simpri tassade.
CALCUL DE TASSAZION
Il prin pas al è valutâ se la cession e à gjenerât plusvalence, o sedi un util.
De diference tra il corispetîf di vendite e il cost di acuist (maiorât di dutis lis cjamis zontadis tant che coscj di periziis, parcelis notarîls, e v.i.) al pues gjenerâsi un util (plusvalence) o une pierdite (minusvalence).
Intal câs di fabricâts/terens agricui, la plusvalence e rapresente un redit diviers sogjet a tassazion ordenarie. Chest al prodûs un efiet “grum” cun chei altris redits dal contribuent (lavôr, pension, fits) cun consecuence, par vie de progressivitât des alicuotis Irpef, di une cjame fiscâl une vore alte.
Par evitâ cheste “tassazion super”, al è simpri convenient domandâ al nodâr che al stipule l’at di vendite la aplicazion de impueste sostitutive dal 20%.
Intal câs invezit des areis edificabilis, e ven dade la pussibilitât di sielzi tra la tassazion ordenarie e la tassazion separade (anticip dal 20% cuant che si fâs la declarazion dai redits, e salt di paiâ dopo su la base di un ricalcul fat de Agjenzie des Jentradis dome su la plusvalence).
Ultime pussibilitât par ridusi la tassazion e je chê ufierte in maniere periodiche dal legjislatôr cu la rideterminazion dal valôr fiscâl dai terens edificabii e agricui. E ven dade la pussibilitât di presentâ une perizie di stime zurade che e identifichi il valôr di marcjât dal teren. Su chest valôr si met une impueste sostitutive dal 4% (rateizabile in 3 agns). Intal câs di vendite, il valôr de perizie al ven cjapât tant che cost di acuist. Chest al significhe che se la vendite e ven fate dentri di un timp curt, cence che al sedi cressût ancjemò il valôr, no je nissune plusvalence. Cumò però cheste pussibilitât no je atuabile, stant che la ultime vierzidure dai tiermins pe rideterminazion dal valôr si è concludude in Jugn. ❚
✒ Marianninna Rocco, Responsabile Fiscâl CAF CISL Udin
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
Timp pe preparazion: 1 ore, plui une altre ore tal for
Ingredients par cuatri personis
700 gr di farine Manitoba, 1 sedonute di mîl, 1 dadut di levan di bire, 150 gr di ue calabrie, 150 gr di scusse di naranç candide, 100 ml di rum, 2 ûfs, 250 ml di lat, 100 gr di mandulis brustuladis e taçadis gruessis, zenzevar e cardamomo in polvar, une steche di vanilie, 300 gr di spongje, 200 gr di zucar, sâl, la scusse gratade di un limon.
SI FASIN CUSSÌ
Il plui classic dai dolçs todescs di Nadâl, popolâr ancje in Friûl, lunc il confin. Si tache metint in muel te aghe cjalde, cuntune sedon di rum, la scusse di naranç candide e la ue calabrie. Fâ smolâ il levan intun tic di lat clip, zontant une sedonute di mîl e une sedon o dôs di farine, tant di fâ une pastele, e strucjâle tal rest de farine, fasint une buse tal mieç, cence impastâ dut. Sierâ cuntun tic di pelicule e lassâ che il levan si sglonfi, par une miezorute. Intant, tal rest dal lat clip, zontâ lis semençutis de vanilie, lassant dentri la scusse, e intant che si saurìs, sbati i ûfs. Zontâ il lat ae vanilie ai ûfs, e ancje il zenzevar e il cardamomo, une piçade di sâl e la scusse di limon. Tacâ a impastâ levan e farine; cuant il panet al sarâ biel amalgamât, zontâ il compost di ûfs e lat, po dopo ce che al reste dal rum, il zucar, e – ae fin, cuant che l’impast al sarà biel slis – lis mandulis, la ue calabrie e la scusse di naranç suiade e passade intun tic di farine. Lavorâ inte classiche forme ovâl e meti tal for cjalt (static) a 180° par 60-70 minûts, fin che al sarà biel ambrât. Ancjemò cjalt, pinelâ cun spongje disfate e spolvarâ di zucar a vêl. Lassâ disfredâ suntune gridele (ideâl, prime di mangjâlu, lassâlu un pâr di dîs intun sfuei di stagnole). ❚
Margherita Meggy Timeus
RICETE. Weinachtenstollen (pan dolç di Nadâl ae todescje)............
Timp pe preparazion: 1 ore, plui une altre ore tal for


text:
Sec residui
- Cjichis di spagnolets
- Cjalcis di nylon
- Cjarte plastificade
- Panzits
- Massarie rote
- Spacetis e spacetins di dincj
- Rasôrs dopre e bute
- Lampadinis
- Tacis e plats in porcelane
- Ogjets fats di materiâi diferents che no si puedin separâ
- Cotton fioc
- Refudums riciclabii
- Refudums pericolôs
- Inerts e rudinaçs
- Refudums di grandis dimensions
- Sostancis licuidis
- Gomis e batariis di machine
- Materiâi incandessents
- Materiâl eletronic
Ducj i refudums che no puedin jessi recuperâts, trasformâts e tornâts a doprâ a costituissin il vêr refudum, chel che i disin sec residui.
Se la racuelte diferenziade e ven fate in maniere atente e precise, intal contignidôr dal sec residui al finìs pôc materiâl, a benefici dal cost complessîf dal servizi che, inte racuelte di cheste frazion, al à il so pont debil.
Par smaltî il sec residui si doprin i sacs zâi che Isontina Ambiente e consegne cjase par cjase une volte ad an; cui che ju finìs prime de riconsegne al podarà cjatâju in vendite intes buteghis convenzionadis.
I condominis che a àn spazis internis cun almancul 10 fameis residentis a puedin domandâ un scovaçon vert.
A Monfalcon al è VASCO
I citadins di Monfalcon che a àn dificoltât tal usufruî dal sisteme di racuelte "puarte par puarte" a puedin puartâ cjarte e carton, imbalaçs di plastiche e latinis, umit e refudum sec residui a VASCO, il contignidôr mobil di supuart ae racuelte che si ferme a rotazion in 8 ponts de citât.
Lis fermadis e i oraris dulà che si ferme VASCO a son chescj:
LUNIS, MIERCUS e JOIBE
MARTARS, VINARS e SABIDE
IL PROGJET SPERIMENTÂL DI RACUELTE DAL REFUDUM SEC RESIDUI
Tacant dal mês di Otubar dal 2014 Isontina Ambiente e à inviât un progjet sperimentâl di racuelte dal refudum sec residui cul fin di miorâ la cuantitât e la cualitât des frazions di refudum sec residui conferît de utence.
Chest progjet al previôt che a ogni utence i vignedi dât un contignidôr grîs cuntun microchip tal tapon (TAG Rfid) che, tal moment de consegne, al ven associât in maniere univoche a ogni utence.
Tal moment de racuelte i operadôrs a lein cuntun braçalet di pueste il codiç dal microchip regjistrant il disvuedament.
I comuns che a àn aderît al progjet sperimentâl a son Marian, Turiac, Romans dal Lusinç, Cormons, Mosse, San Ganzian, Monrupin e Sgonic - Zgonik, Migjee, Vilès, Gardiscje, Starançan, Roncjis di Monfalcon (aree F); Caprive, Dobardò, Dolegne dal Cuei, Fare, Morâr, Segrât, San Lurinç Lisuntin, San Florean dal Cuei, San Pieri dal Tiritori e Savogne dal Lusinç.
REFUDUM SEC RESIDUI a GRAU e a DUIN
I utents dai comuns di Grau e di Duin par conferî in maniere corete il refudum sec residui a àn di doprâ i contignidôrs stradâi di metal o di colôr vert dislocâts sul teritori.


text:
Midiant de storie dai cognons furlans, si fâs ancje la storie dal nestri Friûl. Chest mês, stant che si fasaran lis Olimpiadis a Rio, in Brasîl, us proponìn cognons di atletis furlans che a saran in gare.
(Gjavâts fûr di I cognomi del Friuli di Enos Costantini e Giovanni Fantini ed. La Bassa/LithoStampa. O ringraciìn i autôrs pe disponbilitât e pe colaborazion).
BRAIDOT (BRAIDA, BRAIDOTTI)
Al ven di braide, tiermin che al indiche «un toc di teren avonde grant fûr dal paîs». Une braide e pues jessi ancje dongje di cjase, ma ni piçule, ni sierade, a diference di un broili o di un bearç. La forme Braidot si cjatile a Mosse, Vierse, in comun di Romans dal Lusinç e a Gurize. Intal 1545 al è segnât a Gramoian un Giovanni Braidotto qm. Zuanne della Villa di Rualis; intal 1598 une casa Braidotta; intal 1600, scrit ancje Braidot, si cjatilu a Muimans.
CAINERO
Al podarès vignî dal non todesc di persone Heiner (-ei si leilu –ai e –H al pues deventâ –C tes lenghis romanzis), variant di Heinrich, ven a stâi Indrì. Cognon ben presint a Udin e a Remanzâs (chi il Mulino Cainero che al à molât la ativitât intal 1992); presint a Cividât e a Tavagnà. Intal 1185 Kainerus de Porto a Cividât; 1466 Cainer a Dartigne; 1573 Zuan di Vignut Cayner de Malazump; intal 1528 Girolamo Cainero “Dominiciano” notaio di Udine.
MIZZAU
Cognon tipic di Bean, in comun di Codroip. Si pues pensâ che al vegni di un non par todesc di un paîs no par fuarce logât intun lûc gjermanofon: intal Imperi asburgjic, i paîs che a jerin in Slovenie, Cechie, Slovachie e v.i. a vevin la traduzion par todesc. Il paîs però, no vin rivât a individuâlu. Si cjatilu numerôs a Bean za ae fin dal Cuatricent in formis variis: Mizau, Mizao; Mizaum; Mizanno; Mizzau. Par esempli: 1496 iuxta campum rectum per Colaum Mizaum de Beano.
ROSSIT (ROSSITTI, ROSSITTO)
Diminutîf di ros, il colôr: al è une vore probabil che al vegni duncje di une carateristiche fisiche di persone. Intal 1337 a Spilimberc: post domum dominae Borgae iuxta domum Jacobi dicti Russitto de Raussetto. La forme Rossit si cjatile a Pordenon intal 1545: Tomaso q. Ser Pietro Rossits detti del Sal.
TROST
Si lu cjate des bandis di Gurize: 1722 Andrea Trost decano di Santo Vitto di Vipacco; 1722 Thomaso, Filippo, Gioseff e Urban Trost, vignaioli in Santo Vitto. ❚
COGNONS DAL FRIÛL.............
Midiant de storie dai cognons furlans, si fâs ancje la storie dal nestri Friûl. Chest mês, stant che si fasaran lis Olimpiadis a Rio, in Brasîl, us proponìn cognons di atletis furlans che a saran in gare.


text:
Mandi nono.
Mandi frute! Âstu sintût ce frêt, dut intun colp? Îr e someave Istât e cumò al è Invier.
Eh, sì, nono, bisugne propit piâ il spolert, cumò.
E l’aiar? Âstu sintût ce aiar fuart che al è vignût, cuant che al à scomençât a plovi? Al someave che al tiràs jù la cjase.
Sì, nono, al è stât il downburst!
No, no, nol è stât intun bosc, al è stât propite chi di noaltris! Un vint che a tremavin i veris, robe di vignî i sgrisui.
Sì, nono, lu ai sintût ancje jo: al jere propite il downburst.
Ah, al è stât ancje tal bosc? Ma ce fasevistu tu intun bosc, cun chê raze di timp che al jere?
Ma no, no jeri intun bosc!
E dulà jeristu?
Chi, a cjase!
Tu âs dite tu che il vint al è stât ancje intun bosc!
Ma no intun bosc, nono: il downburst!
Intun sust?
Downburst!
Intun bûs?
Down-burst!
Intun bust?
D-o-w-n-b-u-r-s-t! Al è inglês! Down come jù, burst come sclopâ. In pratiche une tonade di aiar che e ven jù dute intun colp e e fâs dut un montafin.
Come un tulmignon?
No je propite la stesse robe: la forme e je diferente, e ancje il mût che al nas.
Ma chest vint intun bosc…
Downburst…
Sì, bon, cheste tonade di aiar, dulà jerie prime?
Prime di ce?
Prime di vuê! Inte mê vite o ai sintût fevelâ di temporâi, di burascjis, di sglavins, di storneons, ma mai di chest “intun bosc”!
Nono, tu sâs che i meteorolics cualchi volte si inventin alc di gnûf par displeâ miôr i fenomens atmosferics.
Mah, cuant che o jeri zovin no jerin dutis chestis peraulis. Vuê a clamin i ciclons cui nons di femine, il sglavin lu clamin “bombe di aghe”, cumò ancje chest vint intun bosc… a ce coventie?
Ma nono, par studiâ miôr i fenomens!
E alore lassìnju studiâ. A mi tantis peraulis no mi coventin. Jo lu clami “timp di meti sù la polente”. ❚
Bete di Spere


text:
«Se si invistìs daurman, i prins risultâts tra 10-15 agns.
Inte spiete no reste che la imigrazion»
«Une riprese subitanie de natalitât e de feconditât al è un fenomen che inte storie no si è mai realizât di nissune bande, se no dopo grandis catastrofis e vueris. I risultâts des politichis demografichis che o metìn in at vuê, ju viodarìn tra 10-15 agns, ben di là de durade di une legjislature o di une aleance politiche. Al covente un pat sociâl solit, un acuardi su cualchi aspiet che ducj a calcolin necessari pal futûr, che al vadi di là des situazions politichis». Cussì Alessio Fornasin, docent di Demografie al Dipartiment di Siencis economichis e sociâls de Universitât dal Friûl.Il Friûl nol è metût mâl intal contest nazionâl: «Il Sud al patirà intai prossims agns un declin demografic fuart – al zonte Fornasin -. Ca di nô e je invezit plui atrazion di personis di difûr che in part e moreste la situazion». Duncje, intal periodi curt nus podarà salvâ dome che la imigrazion? «Al è inevitabil, se o volìn mantignî il nivel di ativitât economiche e no cjapâ la strade dal declin – al sclarìs Fornasin -. Se o fasarìn politichis di creazion di lavôr no cualificât, a cuvierzi i vueits a saran i forescj. Se invezit o invistìn sul lavôr une vore cualificât, ancje tancj zovins talians che vuê a van tal forest a podaressin decidi di fermâsi inte nestre regjon. Dut al dipent des sieltis che o fasarìn».
«Il declin demografic al va indenant de metât dai agns Sessante fin a vuê – al dîs Fornasin -. Vuê al va piês dai agns dopo de Grande Vuere: li, finît il conflit, tornâts a cjase i soldâts, la natalitât si è ricjapade in maniere naturâl e in curt. Vuê invezit o sin devant di un dât struturâl, no je in at une crisi che nus fasi vualmâ un pussibil svelt recupar de feconditât, o ben intal numar medi di fîs par femine. Il declin di cumò al dipent in grande part dal sbassâsi dal numar di feminis in etât fertile, parcè che aromai la gjenerazion dal baby boom e je daûr a passâ i 48 agns di etât, ma ancje pe riduzion dal numar medi di fîs par femine».
Cualis lis causis? «A son ben cognossudis, di tancj agns – al evidenzie il professôr -. I studis sul declin de natalitât a àn une storie pluridecenâl. Il grant declin al à vude la sô ponte estreme te metât dai agns ’90, cuant che la Italie e jere deventade un câs di studi pai nivei di feconditât plui basse mai regjistrâts inte storie: plui o mancul 1,19 fîs par femine, in cualchi regjon fintremai mancul di un. Lis resons a son stadis individuadis in cuistions di gjenar economic (il cost dai fîs al è cressût une vore intai ultins decenis), la precarizazion dai zovins che e sburte a intardâ la etât de maternitât e de paternitât, i gnûfs stîi di vite edonistics…».
Ce i scjampie ae politiche par podê frontâ il probleme? «Al è interessant che inmò vuê il numar di fîs desiderât al è ancjemò di 2. A van dislontanâts i ostacui che no permetin di realizâ cheste progjetualitât familiâr. Lis cuistions demografichis no si frontin intal periodi curt, ma inte otiche dai 10-15 agns. Ce che al è sucedût al jere stât ben previodût da demografs. Cui che al guvierne al à di resonâ par timp sul futûr. Mi pâr che aromai dutis lis formazions a son convintis che il câl de natalitât al sedi un probleme. Alore si àn di cjapâ proviodiments, aromai ben cognossûts in altris Paîs, intant che ca di nô o vin viodût dome intervents spot che no àn vût continuitât, tant che par esempli i assegns pai gnûfs nassûts. Bessôi a coventin a pôc, ma a funzionin se a son dentri intun insiemi di misuris (assegns familiârs, abatiment des retis scolastichis e dai coscj familiâr, difusion dai asîi nît e des scuelis a timp plen, permeti une cierte elasticitât dai oraris par facilitâ la conciliazion cjase/lavôr…). La Gjermanie e veve nivei di feconditât plui bas de Italie. A son intervignûts in chest sens e i risultâts si viodin». ❚
R.P.
INCHIESTE. «Al è necessari un pat sociâl tra i furlans»............
«Se si invistìs daurman, i prins risultâts tra 10-15 agns.


text:
Parcè ricuardâ che juste 150 agns za fa, ai 21 e 22 di Otubar dal 1866, al fo il plebissît che al decidè pe anession al Ream di Italie des provinciis venetis, che in chê volte e cjapavin dentri ancje chê di Udin (comprendût Pordenon) e Mantue? Ven a stâi i teritoris cedûts ae France dal Imperi austro-ungaric daspò la tierce vuere di indipendence.
«Se la cuistion no fos ostaç di polemichis localistichis, e sarès la ocasion buine par une riflession su centralisim e decentrament. Un dibatiment che in Friûl al sarès un grum impuartant sedi dal pont di viste culturâl, par vie de straordenarie vitalitât culturâl e linguistiche di chest teritori, sedi pe sô indiscutibil tradizion di autonomie», al rispuint Andrea Zannini, docent di Storie Moderne ae Universitât di Udin e diretôr dal Dipartiment di Studis umanistics e dal patrimoni culturâl dal ateneu.
Ma a ce pro imbastî une riflession su chest bipolarisim culturâl e aministratîf tra centralisim e decentrament «in un mont “globalizât” dulà che no crôt che a vei sens fevelâ di separatisim e altris formulis dal gjenar»?
Seont Zannini almancul par doi motîfs.
«Prin di dut, gjavantsi fûr dai discors politics strumentâi de politiche dai ultins 20 agns, al è ben resonâ su fin a ce pont che al è util decentrâ par no pierdi eficience e eficacie dal sisteme di guvier dal teritori», al dîs Zannini. Po e je la partide culturâl, par vie che «ciertis lidrîs culturâls a an une fonde positive. Cun di fat, plui o sin cussients de nestre identitât storiche e plui o podìn scambiâle cun chei altris». Di chest pont di viste, vignint ae atualitât, Zannini al riflet che «ai dispatriâts che cumò a rivin chenti o crôt che nol sarès sbaliât insegnai dongje dal talian ancje la culture furlane. E sarès une oportunitât par lôr e par nô».
Il principi, al zonte, al è clâr: «Rinfuarcî la nestre identitât storiche al vûl dî jessi bogns di lâ miôr incuintri a chei altris, nol vûl dî sierâsi».
Par chel che al rivuarde invezit il vôt di 150 agns za fa, che al puartà gran part dal Friûl sot de Italie cinc agns daspò il rest dal teritori, un secul e mieç «par un Stât nol è tant, si che cheste date – al marche il storic – e varès di ricuardâ che la Italie e je un Stât pluitost zovin, tra chei modernis il plui zovin dutun cu la Gjermanie».
In Otubar dal 1866 il plebissît te provincie di Udin al finì cun 104 mil 998 «sì» e 36 «no» – «simpri che i numars a sedin vêrs, par vie che il vôt in chê volte nol veve lis garanziis democratichis di cumò», al vise Zannini – che si concentrarin a Cosean (25). Po, a forin 2 “no” a Martignà e Cjampfuarmit e un a Udin, Vildivar, San Lenart di Cividât, Bordan, Nimis e Lauc.
Te leture storiche, chel plebissît, al dîs il docent, «al à rapresentât il finâl di une lungje agonie dal domini austroungaric sul Venit, comprendût Udin, che e jere considerade une provincie dal Venit». E l’esit dal vôt nol fo une maravee, par vie che «si veve la percezion clare di timp che la ete austriacant e stave finint e cuant che ai 26 di Lui dal 1866 al jentrà l’esercit talian tal cjâflûc furlan, il destin de provincie al jere bielzà segnât».
Naturalmentri no ducj a jerin di acuardi e jenfri chescj part de glesie – come che al dimostre il câs di Cosean – e di ambients dongje. Dut câs i contraris no an vude strade semplice par fâ cognossi lis lôr resons, ancje parcè che «dute la stampe e jere a pro de Italie – al ricuarde Zannini -. Dal rest la italianitât di chestis zonis no jere in discussion, parcè che prime e jerin stadis venezianis e in origjine furlanis». No i là drete però, nancje a chei, come Pacifico Valussi, che pupilarin almancul un Stât federâl, «par vie che al veve pôre, come che al sucedè, che il Friûl intun Stât talian centralizât al pierdès la sô autonomie. Tal dibatiment su chest cantin, altris a sostignivin che no podeve lâ si no cemût che e je lade».
Dut câs, al siere Zannini, «il plebissît par sô nature al è l’at propagandistic di un procès di costruzion di un Stât che no si forme mai par une vie legalmentri clare e definide, ma simpri par un vuere, une rivoluzion o almancul une sfuarçadure des leç in cors. Di fat nissun Stât al previôt te sô normative la sô dissoluzion». ❚
✒ Antonella Lanfrit
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Jo o soi puar.
Ma no di simpri, une volte o jeri siôr.
Tant siôr.
Ma ancje tant malât.
E cussì, cuant che inte miôr cliniche specializade, i miôrs miedis mi àn dit che a mi restavin dome pôcs mês di vite, no mi à restât altri cefâ, se no lâ a cirî un puar che al acetas di murî intal gno puest.
Lu ai cjatât.
Al mi à costât cjâr. Une vore.
Cjaronon.
Tant che cumò o soi puar.
Tant puar.
E no mi reste che lâ a cirî un siôr.
Un siôr tant siôr e tant malât che al vedi bisugne di un puar disponibil a murî intal so puest.
Mi fasarai paiâ cjâr.
di Laurin Zuan Nardin


text:
CAPITÂL DE MODERNITÂT
Al scomence pardabon cul bot il prin deceni furlan dal ‘900: di fat, ai 27 di Avost dal 1903 si scree a Udin la grande fiere campionarie, la Esposizion Regjonâl, calcolade tant che l’avigniment economic, culturâl e mondan plui impuartant dal an di bande di dutis lis cronichis no dome dal Ream di Italie, ma di Europe. Il nastri de scree al è stât taiât in presince des maestâts graciosis” Vitori Emanuêl III di Savoie e la regjine Eline, che in chei stes dîs si cjatavin intal Padoan par une rassegne aes trupis dal III e IV Cuarp di armade impegnadis intes grandis manovris militârs. Al pâr che i sovrans – e in mût particolâr la regjine – si fossin declarâts un grum curiôs de rassegne, batint par abandonâ i gjenerâi ai lôr zûcs di vuere, ben plui atrats dai bancuts udinês che a esponevin il miôr di ce che a podevin ufrî chê volte la agriculture, la industrie, l’artesanât, il cumierç e la culture di dute la nazion. La capitâl furlane e jere deventade par cualchi dì il centri di dibatiments animâts, di spetacui, di dimostrazions publichis su chel che sience, tecnologjie e inovazion a prometevin al gjenar uman. Fotografiis de citât a cimiavin su lis pagjinis des rivistis parisinis, londinesis e vienesis.
UDIN CITÂT DE LÛS_ No je stade ciert casuâl la sielte di Udin par ospitâ tant vivôr. Di fat, di agns la capitâl furlane e jere daûr a dâ prove di une vocazion straordenarie ae modernitât. A jerin stâts fats adiriture tal 1880 i prins esperiments di iluminazion eletriche di place Vitori Emanuêl II (cumò place Libertât) par opare de Edison Taliane e de Siemens. Un Artûr Malignani une vore zovin, che nol veve nancje vincj agns, al restà tant inmagât che intal zîr di pôcs agns dai siei laboratoris udinês al varès fat saltâ fûr i progjets che a àn fat di Udin la tierce citât in Europe a vê la iluminazion eletriche. Curt il pas viers sperimentazions che a àn il savôr di un romanç di Juli Verne: la invenzion e la realizazion di machinis eletrichis a cuatri ruedis, dotadis di dinamo a pilis ricjariabilis cuntune autonomie di 60 km e buinis di tocjâ i 16 Km/h: il model al è stât espuartât in numars limitâts a Berlin, e doprât li tant che taxi fin al sclopâ de Grande Vuere; la edificazion de dighe di Crosis sul torint Tor, screade propit intal 1900, progjetade e ancje volude a fuart dal stes Malignani, che e à furnît a Udin la eletricitât necessarie no dome par iluminâ viis e cjasis ma ancje par consintî a Luîs Roatto, amì personâl dai fradis Lumière, di vierzi in vie Belloni l’Edison, un fra i prins cines stabii in Italie; chê stesse energjie e à dât impuls al prin tram eletric de citât, che al à scomençât a sdrondenâ tacant dai 14 di Zenâr dal 1908.
IL LEDRÔS DE MEDAIE_ Ma a restin tal Friûl de epoche stradis, viis e cjasis là che dute chê lûs no rive. No son lampadinis inte cusine in tiere batude de famee ritrate intun clic dal 1900 ator di une taule cuasi vueide, cun masse fîs di dâur di mangjâ e cence un pari, pierdût pes viis dal mont a cjapâ sù cualchi carantan par no murî di fam. E somee pardabon une altre dimension, un mont paralêl che al reste impresonât inte ombre di une storie dificile di gloti. Epûr e je chê la foto plui evocative dal prin deceni dal ‘900. Parcè che cun chê o vin di convivi, confrontâsi vuê che lis intuizions eletrichis di chei agns a son deventadis monts virtuâi eletronics e cibernetics. Parcè che e sta dute chi la straordenarie alteritât de int furlane: e je simpri une cocule di miserie dignitose, un vistît fruiât, une man calose dentri la manece che e fâs sù il Friûl di vuê, une anime in tiere batude buine di convivi cu lis sfidis straordenariis che la modernitât nus impon. Vuê come chê volte, il dovê morâl di no dismenteâ chê taule desolade, anzit di riclamâ cun braùre la condivision di chê dignitât, al è il scart che nus à di fâ diviers, bogns di no pierdi mai chê anime di dignitose puaretât e di fadie che di chê o sin partîts e che nus à fat bogns di fâ siums plui grancj di nô.
Un principi di secul plen di contradizions
Blanc e neri. Lûs e ombris. Il prin deceni dal ‘900 furlan al è un impast di no crodi di inovazion e di miserie, il paradigme di une tiere che par tancj aspiets e somee proietade viers il futûr, intant che par altris e je impastade ancjemò di tiere e di fam, costrete ae migrazion in regjons dal mont ancje tant lontanis: Argjentine o Siberie che a sedin. Al è il Friûl che al cjamine a dôs velocitâts, che al met sù ancjemò dalminis di len par passâ i agârs des campagnis, epûr al viôt cori dilunc des stradis di Udin lis primis liniis eletrificadis dai trams. Al esist un denominadôr comun, une cifre che e unìs cheste anomalie di no crodi: si lei in filigrane une indurance uniche, une dignitât fuartone, une coerence di solide, pragmatiche fermece che dut câs no rinunzie mai al sium, ae idee che e sburte a cambiâ e a miorâ. Cussì la migrazion no je mai fughe, pluitost ricercje di alc che al permetarà di tornâ. Une matetât lustre e apassionade, no lontane di chê che intal stes zîr di agns e sburte a imagjinâ e a costruî un Friûl diviers, fintremai cuasi futuribil, fantasientific, bon di gjenerâ maravee no dome in Italie ma ancje in Europe: un sium imbulonât di mans che a san di concretece solide, di fadie, di passion e di veretât. (A.F.)
Angelo Floramo
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
I PRINS CHE A TORNIN DAL ESILI
E A TORNIN A FÂ SÙ IL TEMPLI
Edit di Ciro e la int e torne
1 1 Tal prin an dal ream di Ciro, re di Persie, par che si colmàs la peraule che il Signôr al veve dite par bocje di Gjeremie, il Signôr al stiçà il spirt di Ciro re di Persie, ch’al mandà ator par dut il so ream chest befel, ancje par scrit:
2 “Ciro re di Persie al dîs cussì: il Signôr, Diu dal cîl, mi à dât ducj i reams dal mont. Lui mi à dade l’incariche di fâi sù un templi in Gjerusalem, ch’al è in Gjude. 3 Cui di vualtris isal dal so popul? Il so Diu ch’al sedi cun lui; ch’al torni a Gjerusalem, ch’al è in Gjude, e ch’al torni a fâ sù il templi dal Diu di Israel: lui al è un Diu ch’al è a stâ in Gjerusalem. 4 Dut ce ch’al reste dal popul, pardut là che si è sistemât, al varà de int dal lûc arint e aur, robe e besteam cun buinis ufiertis pal templi di Diu ch’al è in Gjerusalem”.
5 Alore i sorestants des fameis di Gjude e di Beniamin e i predis e i levits, ducj chei che Diu ur veve metût in cûr di tornâ par fâ sù un’altre volte il templi dal Signôr in Gjerusalem, si meterin in viaç. 6 Ducj i lôr vicins ju judarin une vore cun tocs d’arint e d’aur, cun robe e cun besteam e cun robe di valôr, e in plui ognidun al dè ce che il cûr lu ispirave.
7 Ancje il re Ciro al fasè tirâ fûr il furniment dal templi, che Nabucodonosor lu veve strafuît di Gjerusalem e lu veve sistemât tal templi dal so diu. 8 Ciro re di Persie lu fasè tirâ fûr di Mitridate, il cjamerâr, che jal consegnà a Sesbassar, sorestant di Gjude. 9 Cheste e je la liste di dut:
cjadins d’aur: trente;
cjadins d’arint: mil;
curtìs: vincjenûf;
10 copis d’aur: trente;
copis d’arint di secont ordin: cuatricent e dîs;
altris tocs di furniment: mil.
11 I tocs d’aur e d’arint a jerin in dut cinc mil e cuatricent.
Sesbassar ju tornà a puartâ indaûr di Babilonie a Gjerusalem, cuant che a tornarin dongje chei che ju vevin menâts in esili.


text:
Fâ sù une Europe unide fondade su democrazie, dirits e citadinance, ai 10 di Dicembar un incuintri a Udin inte Aule 2 di vie Tomadini
Vinars ai 10 di Dicembar a Udin si fevele de Europe e dal so avignî. A 2 e mieze dopo di misdì inte Aule 2 dal pôl economic juridic di Vie Tomadini 30/a il Centri di Documentazion Europeane (CDE) 'Guido Comessatti' de Universitât dal Friûl, cu la colaborazion de Academie Europeiste dal Friûl-VJ e cul jutori de Rapresentance in Italie de Comission Europeane, inte suaze des iniziativis di promozion de Conference sul avignî de Europe, al inmanee l'incuintri dal titul Costruire l'Europa che vogliamo: democrazia, diritti, cittadinanza.
A son previodûts i intervents di Claudio Cressati, docent di Storie des dotrinis politichis e responsabil sientific dal CDE 'Guido Comessatti', di Maurizio Maresca, docent Dirit de Union europeane, e di Giorgio Anselmi, za president dal Moviment federalist european, che a varan un confront in cont des cuistions che a tocjin l'avignî de Union Europeane, jenfri prospetivis di riforme istituzionâl e incressite de integrazion.
Intant dal incuintri la documentaliste dal CDE, Daniela Cattalini, e presentarà il funzionament de plateforme web che cun chê al è pussibil partecipâ ae Conference sul avignî de Europe, presentant osservazions e propuestis par progjetâ l'avignî dal continent e des sôs istituzions e par potenziâ e disvilupâ la sô unitât politiche.
L'apontament al è viert ae partecipazion dai students e plui in gjenerâl dai citadins.
Si pues jentrâ dome cul certificât vert fint che al sarà puest. Il dibatiment al vignarà regjistrât e po al sarà metût a disposizion dal public sul canâl Youtube dal Ateneu Play Uniud.


text:
Basse Franconie (distret governatif)
La Basse Franconie(Unterfranken) ai e un dai siet distrets governatîfs dal land todesc de Baviere.Il distret al ven formât tal 1817, cun il non di Untermainkreis (Circondari dal Bass Men) e rinominât Unterfranken und Aschaffenburg (Basse Franconie e Aschaffenburg) tal 1837.Tal 1933 il Gauleiter nazist Otto Hellmuth al cambie il non dal distret in Mainfranken. Dopo il 1945 ven ripristintât Unterfranken.
Ai e dividude in cinc citâts extracircondarials (kreisfreie Städte) e in siet circondaris (Landkreise).
Suddivision aministrative[cambie | modifiche il codiç]
Città[cambie | modifiche il codiç]
- Aschaffenburg
- Schweinfurt
- Würzburg
Circondari (Landkreise)[cambie | modifiche il codiç]
- Aschaffenburg
- Bad Kissingen
- Haßberge
- Kitzingen
- Meno-Spessart
- Miltenberg
- Rhön-Grabfeld
- Schweinfurt
- Würzburg


text:
Mandi nono!
Mandi Bete! Contimi une robe: ma ce saressie dute cheste storie dal redit di citadinance, che o sint tant a fevelâ? Cumò bastial jessi talians par vê une paie?
Nol è propit cussì facil, nono: a son tantis regulis di rispietâ par vêlu.
O speri che tes regulis e sedi ancje chê di “no jessi triestins”: ju viôt bielzà li, a lâ al mâr e a no fâ nuie dut il dì e a cjapâ i bêçs de “citadinance”.
Nol sarès costituzionâl tignî fûr cualchidun dome parcè che al è triestin, nono! Par cjapâ il redit di citadinance a cjalin cemût che tu âs l’Isee.
Cemût ise ce?
L’Isee.
Eh, cemût ise ce?
No “ise”, nono: Isee. Al è un numar che al covente par viodi trops bêçs che tu âs.
No bastaressial domandâ in bancje?
No, nono: l’Isee al cjape dentri dutis lis proprietâts, lis jentradis, i bêçs metûts tal cont corint… Di mût che prime di dâti il redit di citadinance a sedin sigûrs che tu sês cence bêçs.
Oh ben, chê e je une robe juste. Ma ise di fidâsi? Jo ju viôt bielzà, ducj chei che a domandin il redit, che dopo si distirin dut il dì tal sofà, tant il stât ju paie!
Però a àn di cirî un lavôr, se no lu pierdin, il redit!
Eh, bon, “tant lavôr no ‘nd è”, a disaran.
Al è par chel che a àn inventât i navigator!
O ben? Ju mandino vie pal mâr? Ah, cumò o ai capît! Prime a mandin a cjase i barcjons dai migrants, dopo a cjapin i nestris disocupâts e ju fasin navigâ fin in Afriche par tornâur il plasê!
No, no son navigadôrs che a van vie pal mâr: i navigator a coventin a judâti a cirî il lavôr.
Ah! O ai capît! Come chei de machine! Che tu tu i disis dulà che tu âs di lâ e lôr ti dan lis indicazions.
No, nono…
Ma forsit no rivin a capî, chei che a àn fate la leç. Cuant che un al dîs “no cjati lavôr” nol à un probleme di indicazions. Nol baste disi “volte a çampe e dopo va dret par dusinte metris: ve li che al è il lavôr!”
Ma no, nono, no son nancje navigadôrs in chel sens li.
E ce navigadôrs sono, alore?
Oms e feminis che ti judin a cjatâ il lavôr just.
E ce fasevino, prime, i navigadôrs?
Nuie, a jerin disocupâts, o crôt.
Ah, benon! No son rivâts a cjatâ un lavôr di bessôi e a varessin di judâ chei altris a cjatâlu? Robis di mats! O deventarìn un popul di sants, poetis e navigator! ❚
Bete di Spere


text:
Sinonimi e Contrari Friulani
riduzion s.f.
- ingl. polit. [it. de-escalation s.f.inv.]
(riduzion graduâl di un contrast politic o militâr)
(il lâ al mancul progressîf di un fenomen)
- sinonims
- atenuazion
- contraris
- aument, cressite, escalation, incressite, progression
- sinonims
- atenuazion
- contraris
- aument, cressite, escalation, incressite, progression
- dir. [it. diminuente s.f.] (riduzion de pene in cause dal pintiment dal colpevul) al à vude la riduzion
- [it. minorazione s.f.]
(il ridusi, il ridusisi e il so risultât)
- sinonims
- sbassament
- contraris
- aument, cressite
- idraul., mec. [it. raccordo di riduzione loc.s.m.] (zonte par meti in colegament doi condots di sezion diferente)
- [it. restringimento s.m.]
(il strenzi, il strenzisi e il lôr risultât)
- sinonims
- scurtament
- contraris
- espansion, estension, slargjament
- [it. riduzione s.f.]
(l'impiçulî, il puartâ a une dimension minôr, plui piçule)
la riduzion di une copie fotostatiche
(il rindi inferiôr par cuantitât, par numar) riduzion dai puescj di vore
- sinonims
- câl, detrazion, diminuzion
- contraris
- alç, aument, cressiment, incressite, ingrandiment
- sinonims
- câl, detrazion, diminuzion
- contraris
- alç, aument, cressiment, incressite
- [it. riduzione s.f.]
(câl, sbassament)
riduzion des tassis, riduzion dal sunsûr di une fabriche
(il calâ un presit) fâ une riduzion
- sinonims
- câl, calade, diminuzion, sbassament, staronzament
- contraris
- alç, alçade, aument, cressiment, cressince, cressude, incressite
- contraris
- alç, alçade, aument, incressite
- [it. riduzione s.f.] (il trasformâ, justâ par un ûs diviers) la riduzion di une fabriche in dipuesit
- [it. riduzione s.f.]
(il tornâ a scrivi un test intun altri gjenar o forme e il so risultât)
riduzion di une poesie intun test musicâl
mus. (tornâ a scrivi un spartît di musiche par che al puedi sei eseguît o di un strument sôl o di un organic plui piçul di struments)
- sinonims
- stramude, trasformazion, travistiment
- fig. [it. riduzione s.f.]
(il tornâ a puartâ ae cundizion di prin o a chê volude)
riduzion al ordin
- sinonims
- stramude
- sient. [it. riduzione s.f.] (intervent che si fâs tes sperimentazions par sbassâ la pussibilitât di erôr o par meti l'esperiment tes cundizions ideâls di riferiment)
- cartogr., graf. [it. riduzione s.f.] (il meti in forme di rapresentazion daûr di une cierte scjale un teritori o une costruzion) chi o vin une riduzion di 1 a 25.000
- dir. [it. riduzione s.f.] (ogni at di valôr juridic che al strenç il contignût di un altri at precedent)
- mat. [it. riduzione s.f.] (ogni scriture ecuivalente che e permet di semplificâ pal calcul la scriture di une espression di operazions o ecuazion)
- chir. [it. riduzione s.f.] (ogni intervent par tornâ a meti inte sô sede un vues fraturât o discuinçât, o une ernie)
- biol. [it. riduzione s.f.] (diferenziament celulâr e riduzion de masse dal cuarp in cierts animâi, plui che altri marins, tant che Briozous e Assidiis cuant che a mudin in piês lis cundizions di ambient)
- biol. [it. riduzione s.f.] (diminuzion dal numar di cromosomis daûr meiosi)
- chim. [it. riduzione s.f.]
(passaç di un element che al cjape sù un o plui eletrons di un stât di ossidazion plui alt a un plui bas)
- sinonims
- deossidazion, desossidazion, disossidazion
- contraris
- ossidazion
- bot. [it. riduzione s.f.] (mancjance intun aparât di une o plui parts che lu costituissin)
- erald. [it. riduzione s.f.] (piece che e figure in piçul une piece onorevule)
- stor. [it. riduzione s.f.] (tal pl., i vilaçs organizâts dai Jesuitis in Paraguay dal XVII sec. cuntune mission dentri)


text:
Un biel ricognossiment pe «La Patrie dal Friûl»: intal mês passât o sin rivâts a 9.000 iscrits ae nestre pagjine Facebook. Un imprest che nus permet di seguî di plui la atualitât (ancje se la nestre passion e je la riflession), metisi in contat diret cui letôrs e fâsi cognossi. Come cuant che, a Otubar, publicant un sempliç cartel cui erôrs fats de Ferrero-Nutella, o sin stâts citâts dal Corriere della Sera.
IL SFUEI_Il cûr de nestre testade al reste simpri il sfuei, che al à il compit di tirâ dongje e di fâ ordin in dutis chestis informazions che nus vegnin, stimolâ cun riflessions e fâ servizis gjornalistics che i altris no fasin (nol fos altri par chel voli furlanist che o vin dome nô).
IL SÎT_Po dopo al ven il sît www.lapatriedalfriul.org, che al à funzion di archivi, li che si puedin cjatâ ducj i articui jessûts, a partî dal mês dopo de publicazion. (Si met ancje cualchi anticipazion dal mês in cors, par dâ une cerce).
IL SISTEME_Un sisteme editoriâl, duncje, che si è insiorât tant tai agns in gracie dal sfuarç de redazion, pal plui volontari. Un sisteme che si podarès infuartî e miorâ: lis ideis che o vin a son tantis.
Par fâ chest però o vin bisugne de vuestre man: abonaitsi e fasêt cognossi il nestri gjornâl ai amîs. «Par un Friûl plui furlan»! ❚ ✒ Redazion
Pe Patrie 9.000 amîs sul Muselibri............
Un biel ricognossiment pe «La Patrie dal Friûl»: intal mês passât o sin rivâts a 9.000 iscrits ae nestre pagjine Facebook. Un imprest che nus permet di seguî di plui la atualitât (ancje se la nestre passion e je la riflession), metisi in contat diret cui letôrs e fâsi cognossi. Come cuant che, a Otubar, publicant un sempliç cartel cui erôrs fats de Ferrero-Nutella, o sin stâts citâts dal Corriere della Sera.


text:
Di pôc al è stât dât aes stampis il volum Il Friuli in Europa. L’Europa in Friuli. Al è un libri-interviste là che William Cisilino al interviste Gianfranco Ellero: il storic al conte di se in rapuart ai fats e ai acjadiments dal teritori e de Europe. «Al è come Ellero che, tal 1988 – al à vût dit Cisilino – al intervistave il professôr Carlo Guido Mor e cumò jo o intervisti Gianfranco Ellero sui fats storics, su la art, la gjeografie, la politiche e i rapuarts cu la Europe».
E il libri di fat al ripasse un pôc dute la storie dal Friûl e in graciis de forme de interviste al risulte di leture agjile. Il titul cun dentri la Europe al diven de convinzion di Ellero che il Friûl si lu capìs slargjant i studis al contest european, stant che «il Friûl al è chê plui europeane des regjons». Il libri, par talian, al è publicât dal Istitût Ladin Furlan Pre Checo Placerean cul contribût de Provincie di Udin. Inte ocasion de sô presentazion, a fin Otubar intal salon dal Consei provinciâl di Udin, al professôr Ellero e je stade consegnade la Medaie de Provincie pai siei merits di storic. (LPdF)
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
A pene tornât dal Sudafriche, cul so look stravagant – i cjavei di arint sbarâts adalt, i vistîts che lu fasin someâ une star – cemût podìno definî Marco Simonit, se no l’om dai filârs e de ue? “Maître tailleur des vignes”: 49 agns che al finirà in Otubar, il 2016 e je stade la sô anade cun premis a sbreghe balon. Prime il Nonino, par finî cul premi Casanova: ricognossiments par vê pandût, cul so soci, Pierpaolo Sirch, un gnûf mût di cuinçâ la vît (leiêt plui sot). E cun di plui Simonit al è ancje cetant braurôs de sô furlanetât e de sô lenghe: «Di piçul o fevelavi la variant di Gardiscje, come che mi insegnarin i nonos. Po o ai cjapât sù chê di Manzan, cuant che o soi vignût a stâ culì che o vevi 8 agns. Insome, o ai zirât pal mont ma lis lidrîs a restin chi», nus dîs.
––
Viodût che Setembar al è il mês de vendeme, i domandarès subite se i vins di chest an a saran bogns…
Ogni an si dîs che lis cundizions a son cetant buinis, no lu sai se par motîfs promozionâi o ce, ma daûr de mê esperience no si pues ancjemò dî nuie, almancul dal pont di viste cualitatîf. Dal sigûr chest cjalt sec e lunc al à incidût sul madressiment. Varìn plui ue, ma su la cualitât no met la man sul fûc. E je stade une anade dificile, cun foncs e malatiis. Ma al è in chescj moments che e salte fûr la bravure dal viticultôr, sore che la ‘vocazion’ de tiere e dal puest dulà che e je la vît. Insome dut al è ancjemò in bal.
––
Lui e il so soci o vês screât chest gnûf sisteme di cuinçâ lis plantis di ue. E lu vês puartât ator pal mont. Cuâl isal stât il Paîs dulà che si fâs vin ma che mai si pensarès?
O soi juste tornât dal Sudafriche e mi à cetant plasût, par il fassin straordenari, civilizât ma salvadi, emozionâl. Si zire cetant e ognidun ti lasse dentri alc. O vin lavorât tes tieris classichis dal vin: Italie, France, Californie, Austrie, Svuizare, Gjermanie, Australie. Ognidune e à il so parcè.
––
Propite il fat di vê espuartât il so metodo, in lunc e in larc, i à puartât ducj chescj premis.
Mi fasin plasê. A son un ricognossiment dal fat che si sin inventâts un mistîr che nol esisteve. E po a rivin di cjase tô e chest al fâs ancjemò plui plasê, ancje par vie che a tegnin cont dal progjet culturâl che al sta daûr.
––
A proposit di cjase nestre, achì si è di pôc screade une gnove Doc, pal Pinot grîs, condividude cun Venit e Trentin-Sud Tirôl. Ce pensial di chestis gnovis etichetis di tutele?
No vuei comentâ. Jo o lavori su lis plantis, tai aspiets burocratics no met il bec.
––
Lui al ven definît un esempli di Lumbersexual cul so mût particolâr di vistî che al fâs vignî iniment i menaus e cui cjavei parâts par aiar. Si cjatial in cheste definizion?
Il gno mût di vistî al è il spieli de mê personalitât estrose e coloride. Il gno lavôr al domande creativitât e jo la puarti ancje intor. A cualchidun i da fastidi, a altris ur plâs. A mi no mi displâs che chest mût di aparî al fasi tant discuti. Al rapresente ancje la olse dal gno progjet imprenditoriâl.
––
Si visial di cuant che al è vignût in contat pe prime volte cui filârs?
A Gardiscje o ai passât la me infanzie, o soi stât cressût dai nonos dopo jessi restât vuarfin di pari. Lôr a vevin animâi, prâts, ue, sorc. Jo o vevi miôr stâ cu la none che mi puartave te stale, pluitost che cul nono te vigne. Ma a un ciert pont, o varai vût 20 agns, o jeri a vore cul Consorzi di tutele dai vins dal Collio, o ai scuviert cheste plante. Mi impensi ancjemò il moment. O ai dissegnade la fuee. E di li o ai capît che la vît e sarès deventade la mê profession.
__________________________________________
Sisteme inovatîf
Il sisteme si clame Simonit&Sirch (al cjape il non dai doi socis) e al è un insiemi di tecnichis par çoncjâ lis plantis de vît, in mût no invasîf. «Premesse: ae plante no i free nuie di jessi taiade e a cressarès come une liane rimpinantsi dulà che e pues. I coltivadôrs la cjoncin par dâi une forme e par che a stedi intun ciert spazi. Ma par ogni tai che si fâs al sucêt alc dentri di jê: a restin ‘conis di dissecjament’. Al è come se a restassin venis di len sec dentri dal len vîf e fresc» nus spieghe Simonit. Al è clâr che il len sec nol è un ben pe salût de plante. «O vin cirût – al continue – tecnichis che a conservassin miôr il len vîf e che garantissin il flus linfatic de plante. O cjoncin rispietant e sburtant la capacitât di cicatrizazion e vuarison de plante, par esempli provocantji feridis piçulis pluitost che grandis». Mancul len sec, al vûl dî plui risiervis a nivel di lidrîs e fust des sostancis nutritivis, la plante e bute in mût plui ecuilibrât rivant a nudrî miôr i raps. Al vûl dî ancje favorî un invecjament che i dei identitât e cualitât ae ue. ❚
✒ Oscar Puntel
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
7/25/2008
Concors par tescj cinematografics in lenghe furlane
Il Centro Espressioni Cinematografiche di Udin al à publicât il band di concors pe VII edizion dal Concors par tescj cinematografics in lenghe furlane.
Il regolament par partecpâ lu cjatais tal coment al post.
Se o volês plui informazions tignît di voli il sît dal CEC
2 commenti:
- Sporteliscj di Furlan ha detto...
-
CONCORS PAR TESCJ CINEMATOGRAFICS IN LENGHE FURLANE 2008
VII edizion
Regolament
1 - E je stade fissade la VII edizion dal Concors par tescj cinematografics in lenghe furlane.
Il concors al à chê di prudelâ la scriture di storiis par films e senegjaturis, di articui di critiche e di saçs cinematografics par furlan, deventant cussì une palestre par autôrs e critics di cine.
2 – Il concors al sarà dividût in cuatri sezions:
Sezion a) dedicade aes senegjaturis;
Sezion b) dedicate aes storiis par film;
Sezion c) dedicade ai articui di critiche;
Sezion d) dedicade ai saçs sul cine.
Une jurie e sarà istituide par dâ chescj premis:
Sezion a)
prin premi € 1.500
eventuâls segnalazions
Sezion b)
prin premi di € 300
segnalazions
Sezion c)
prin premi € 300
segnalazions
Sezion d)
prin premi € 300
segnalazions
La jurie, li che no ritegni valevul nissun dai lavôrs presentâts, e pues decidi di no dâ cualchidun o nissun dai premis stabilîts.
Lis voris premiadis a vignaran publicadis su la riviste anuâl di cine Segnâi di lûs. Dut câs, a podaran vignî publicadis su la stesse riviste ancje chês segnaladis e chês ritignudis plui interessantis, tal stes an o in agns seguitîfs.
3 – A son ametûts in concors dome i lavôrs in lenghe furlane, scrits di un o plui autôrs. Lis senegjaturis a àn di jessi scritis in furlan comun e inte grafie uficiâl pes parts tecnichis e descritivis
(a son ametudis lis varietâts pes parts dialogadis simpri tal rispiet de grafie uficiâl).
Lis storiis par film, i articui critics e i saçs a varan di jessi scrits in furlan comun e inte grafie uficiâl.
Lis voris a varan di jessi presentadis rileadis, cu lis pagjinis numeradis e datiloscritis.
Ogni concorent o grup di concorents al pues partecipâ dome cuntun lavôr par ogni sezion.
4 – No son ametudis al concors lis senegjaturis o lis storiis di films che a son za in lavorazion ae date di assegnazion dai premis.
5 – Par partecipâ al concors, i lavôrs a varan di jessi o inviâts par pueste (si tignarà cont dal timbri postâl) o consegnâts a man, in dople copie, li dal Centro Espressioni Cinematografiche in vie Vilalte, 24 a Udin UD, dentri dai 15 di Setembar dal 2008.
Lis voris a partecipin al concors in forme anonime fin ae fin dai lavôrs de comission judicante.
Par garantî l’anonimât, i concorents a varan di segnâ lis lôr voris dome cul titul, evitant ogni pussibile identificazion dal o dai autôrs. Tal câs di spedizion par pueste si à di segnâ, sei tant che mitent sei che tant che destinatari, la direzion dal CEC.
La vore, metude intune buste sierade, e à di jessi compagnade di une seconde buste sierade cun dentri lis gjeneralitâts, la direzion e i numars telefonics dal autôr o dai autôrs, dutun cuntune declarazion che e certifichi, sot de responsabilitât dal concorent, che il lavôr mandât no i va cuintri aes normis di chest regolament, regolament che al ven automatichementri acetât dai partecipants biel che a mandin la opare al concors e une declarazion par autorizâ il CEC a publicâ a gratis la vore, fale eventuâi dirits di autôr leâts ae realizazion des storiis e des senegjaturis in film.
6 – Ducj i dirits dai lavôrs in concors, ancje chei segnalâts e premiâts, a restin a ducj i efiets di proprietât dai autôrs. I datiloscrits mandâts no vignaran tornâts indaûr e a restaran a disposizion dal archivi dal CEC.
7 – La jurie e concludarà i lavôrs dentri dal mês di Otubar dal 2008 cu la selezion des voris. La cerimonie di premiazion si davuelzarà inte suaze di une serade speciâl che si tignarà tal mês di Dicembar dal stes an.
8 – Tal câs li che lis senegjaturis o lis storiis premiadis a vegnin realizadis in film, i vincidôrs si impegnin a segnalâ il Concors tai titui dal film stes.
- 25/07/08, 13:04
- Unknown ha detto...
-
Se ducj i furlans, furlanisçs, furlanei, furlanats,furlanofonos e furlanâs a si metins, di sigûr che alc al var!s di saltâ fûr!
Jaio
- 26/07/08, 00:28


text:
E je une rêt di impresis cjargnele, che e cjape dentri struturis ricetivis, ristorants, agriturisims, aziendis agroalimentârs, societâts sportivis, ativitâts comerciâls. Durmî, gustâ, viodi, lâ ator, condividi esperiencis, vivi insome la Cjargne a 360° midiant di realtâts ecelentis, sparniçadis intes siet valadis cetant bielis de mont furlane. Si clame Naturalcarnia.
Presidente e je Chiara Gortani, architete e diretore dal Grand Hotel Gortani di Darte, struture prime rapresentante di cheste gnove aventure che e lee teritori, turisim, culture. Insiemi a jê, une schirie di professioniscj, responsabii di albiercs difondûts, b&b, ristorants, aziendis agriculis, realtâts sportivis, negozis, e v.i.
Lis peraulis clâf a son “il miôr de Cjargne”, e cui che al rive al pues discuvierzile vivint al massim lis sôs maraveis, compagnât di int che le cognòs benon. Zîrs in bici, o in moto, o a pît su pes monts, daspò ben mangjâ e bevi cui prodots gjenuins e tipics de zone, cualchi compre intes buteghis dal artesanât artistic cjargnel, ben durmî. Insome, come sintîsi a cjase. Tantis robis, pensadis pai grancj e pai piçui, che si puedin dutis discuvierzi lant prime a dâ un cuc sul sît www.naturalcarnia.it. E daspò, rivâ plens di entusiasim sù in Cjargne.
«In Cjargne ogni stagjon e à il so savôr» e je une des iniziativis plui interessantis che a àn metût sù par cheste Primevere. Une serie di cenis basadis su pe stagjonalitât dai prodots che la tiere e regale mês dopo mês, in compagnie di cogos, produtôrs, artiscj e personaçs dal teritori, intun clime di autentiche ospitalitât. Un progjet inmaneât cul Fîl dai Savôrs, Slow Food e la Associazion Taliane Sommelier dal Friûl. Il prin apontament al è ai 25 di Març cu la cene di magri al Fogolâr di Verzegnis, il secont ai 29 di Avrîl cu lis jerbis dal bearç al Naunâl di Priole di Sudri, il tierç ai 27 di Mai cu lis jerbis di mont li di Pierute a Dieç. Il rest, lait a discuvierzilu. Lait sù in Cjargne! ❚
✒ Alessio Screm
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
L’Associazione Teatrale Friulana, con il contributo della Regione Friuli Venezia Giulia, col patrocinio della Provincie di Udine, della provincia di Gorizia e della Provincia di Pordenone, e con la collaborazione della Società Filologica Friulana e di Ente Friuli nel Mondo, organizza e bandisce la decima edizione del Concorso per Testi Teatrali in Lingua Friulana.
I testi teatrali che possono partecipare al concorso potranno essere di qualsiasi genere (drammatico, brillante, comico, storico, sacro, ecc.), ma non saranno accettati monologhi né traduzioni di testi scritti originariamente in altre lingue. È prevista anche una categoria di concorso di teatro per bambini e ragazzi. Inoltre gli elaborati dovranno essere inediti, mai presentati ad altri concorsi, mai rappresentati e mai divulgati.
Il termine per la presentazione degli elaborati è il 30 giugno 2011.
Ecco il bando in Lingua Friulana:
10m Concors di Tescj pal Teatri in Lenghe Furlane
I lavôrs a àn di jessi inedits, mai presentâts in altris concors, no àn di jessi mai stâts rapresentâts ni pandûts.
A podaran jessi di cualsisei gjenar (dramatic, spirtôs, di ridi, di caratar sacri, storic e vie indenant).
No si acetaran monolics ni traduzions di tescj za scrits in altris lenghis. E je previodude ancje une categorie di concors di teatri pai fruts. Ducj i concorints a varan di mandâ 7 (siet) copiis scritis a computer, segnadis cuntun sproc; non, cognon e recapit dal concorint si varà di metiju dentri
di une buste sierade e segnade par fûr dome cul sproc.
Al è obligatori zontâ ancje un CD-Rom segnât cul stes sproc.
Dut chest al varà di rivâ chi de Segretarie dal Concors:
Associazion Teatrâl Furlane
vie Manin 18, 33100 UDIN,
pal 30 di Jugn dal 2011.
Aes oparis che la Jurie e judicarà mertevulis di premi ur spietaran:
1n Premi: euro 3.000,00 (trê mil);
2nt Premi: euro 1.500,00 (mil e cinc cent);
Miôr test di Teatri par fruts: euro 500,00 (cinc cent);
Premi speciâl de Jurie al miôr test, almancul segnalât, di autôr che al sedi a stâ intal forest.
La Jurie e pues fâ di mancul di dâ un o plui premis; e pues ancje dâ premis ex-aequo.
La Associazion Teatrâl Furlane si riserve di publicâ o di fâ publicâ une o plui oparis, fasint siei i dirits editoriâi.
La liste cui tescj premiâts de Jurie si le publicarà dentri dal mês di Otubar dal 2011. La sentence de Jurie no si pues contestâle. La graduatorie definitive si le fasarà savê intant de cerimonie di premiazion che e colarà dentri dal an 2011.
I tescj, ancje chei no premiâts, no si ju tornarà indaûr. La partecipazion al Concors e je libare e e compuarte la acetazion plene e cence condizions di chest regolament.
Par ogni altre informazion, scrivi o telefonâ a la Associazion Teatrâl Furlane
vie Manin 18 - 33100 UDIN - tel. e fax 0432.510856
e-mail: info@associazioneteatralefriulana.com
P.S.: I tescj scrits dai autôrs che a son a stâ intal forest
a varan di vê in zonte un document che al testi la residence
efetive; si varà di metilu inte buste cun dentri lis gjeneralitâts.
Per saperne di più:
Associazione Teatrale Friulana
Leggi anche:
Premio Letterario Celso Macor


text:
-
Sezion Fruts
Cartons animâts e un mont di zûcs
-
Al dipent di nô
La gnove campagne di promozion
-
Servizis di Consulence linguistiche
Traduzions e consulence par ents publics e sogjets privâts
-
Consulence toponomastiche
Segnaletiche stradâl: consulence su la toponomastiche in lenghe furlane
-
Cressi cun plui lenghis
I vantaçs de educazion plurilengâl
-
Grant Dizionari Bilengâl talian-furlan
Gnovis
Bant pai certificadôrs des comissions di esam de lenghe furlane
Lis candidaturis si podaran presentâ dentri dai 9 di Jugn dal 2022Lei
Presentâts i struments didatics pe certificazion de lenghe furlane
Predisponûts de Universitât furlane in colaborazion cu la Regjon e cu la ARLeFLei
La TV par furlan sul canâl 810
Sta daûr ae programazion par furlan de RAI. Ocjo a sintonizâti sul gnûf canâl: 810 e no plui 103!Lei
Liste regjonâl dai insegnants di furlan e gnovis indicazions pe MAD
Iscrizions te Liste viertis fin ai 31.12.2022Lei


text:
Contis di famee a Udin
8 coments On Contis di famee a Udin
-
-
-
-
A mi ma l'à comprât me sûr a Sclaunic, mi somee. Ea zenâr ven su a leilu. Vere non ven dome par chest. Al è lei di lei ance chel altri: Soreli jevât a mont
-
Nelo,soreli jevat a mont al'è za che ti spiete.Lu ai finit di lei vue,al cjacare di events e grandis inpresis nasudis in friul, savorint le leture e cuinçant le conte cun istrionichis crodincis di fantasie oriental.Un biel mud di scrivi ca no stufe le leture, insiorantle a fa cognossi usances,custums,e personaçs dal nestri friul. Lussian


text:
FOLKEST SI SPOSTE TRA SETEMBAR E OTUBAR 2020
Il plui impuartant festival talian pe world music, stant la emergjence sanitarie mondiâl, par chest an si davuelzarà dai 17 di Setembar ai 4 di Otubar. Te composizion dal program une atenzion particolâr e sarà dedicade ai artiscj talians tra i prins a jessi penalizâts des ultimis restrizions.
Folkest al fronte la emergjence spostant il so program di concierts, premis, incuintris di aprofondiment e libris dai 17 di Setembar ai 4 di Otubar. I apontaments ’tal sarà duncje distribuîts tra Setembar e Otubar par saludâ la Sierade a dute musiche (ma no dome). I responsabii di Folkest, in acuardi cu la trentine di Comuns dal Friûl-Vignesie Julie coinvolzûts tal program – di Sauris a Duin passant par Tramonç Disore e Pulfar, Romans dal Lusinç, Travês ma ancje Udin, Gurize e oviamentri Spilimberc, Cjaudistrie e Auronzo di Cadore – a àn decidût di frontâ la emergjence COVID-19 deventade, magari cussì no, mondiâl, spostant il festival in altris datis.
Folkest ’tal è un festival che dilunc dai siei 41 agns di ativitât al à savût deventâ il centri di une rêt impuartante di relazions in cjamp musicâl in Europe e tal mont cjapant dentri ogni an artiscj di dut il mont, vêrs e propris vuardians de musiche di diviersis etniis e culturis. “Pal 2020 – al dîs il diretôr artistic dal festival Andrea Del Favero – e je une nestre precise volontât chê di dedicâ une atenzion particolâr ai musiciscj talians che, come che si sa, a son stâts tra i prins a jessi penalizâts des cancelazions dai tours e concierts”. Il program dal festival di fat, al cjaparà dentri i miôr talents talians, vêrs e propris vuardians e interpretis de buine musiche de nestre tradizion che e je simpri buine di rinovâsi. Puartâ la culture dulà che e je la int e je stade fin dal inizi la idee di fonde di Folkest, un festival multico nassût in gracie dal contribût de Regjon Friûl-Vignesie Julie e al ’supuart fondamentâl de Fondazione Friuli, e dongje di chei i Comuns e lis organizazions des diviersis localitâts dulà che o sin lâts, e lis sôs sieltis artistichis di tancj agns a àn fat cognossi chest event in dute Europe, confermantlu come palc ideâl par palesâ gnûfs talents ai voi dal public european. Folkest di simpri ’tal è indreçât ai zovins, jessint tra l’altri formât soredut di zovins: te scuadre organizative dal festival, gjavâts fûr cualchi “storic” protagonist, il grup al vante forsit la plui basse etât medie tra i varis festival regjonâi, in face a un alt nivel professionâl metût in cjamp. Folkest al promôf i zovins musiciscj talians ancje midiant il Premi Folkest – Alberto Cesa, rivât chest an ae sô decime edizion e che lis selezions pal 2020 si son a pene sieradis, contribuint cussì ae formazion professionâl di nivel european, midiant la colaborazion cun varis festival de Europe.
Il Premi Alberto Cesa, che al cjape dentri ogni an cirche centecincuante artiscj, ’tal è dedicât a dute chê musiche che, di là di jessi classificade come folk, folk-rock, etniche, etno-jazz, world, new acoustic, minimaliste, ghitaristiche, cjançon d’autôr, cjantestoriis, artist di strade (cun prevalente ativitât musicâl), e savedi dâ vôs a une o plui lidrîs culturâls di cualsisedi part dal mont. Al va sotliniât che chest premi ’tal è un dai pôcs – insiemi al Premi Parodi di Cagliari che si dediche ae world music in Italie, util – oltri a fâ circolâ gnûfs nons e gnûfs grups – soredut aes band zovinis che a àn mût cussì di scuvierzi il mont che ’tal è ’ator, cognossi altris musiciscj, contâsi problemis e soluzions, scambiâsi contats e discs. Il bant 2021 dal premi si pues za discjamâ online